**O viață și o zi**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din alte lumi și timpuri sau, poate, dintr-un vis,

Te-ai avântat spre oameni prin porți ce s-au deschis,

Lăsându-ți libertatea o viață de-a trăi

Alături de acela pe care-l vei iubi.

Ne-ai studiat, mirată, și chiar din prima clipă,

Ai înțeles: iubirea nu-i, pe Pământ, risipă.

Dorită? Da, de-aceia ce spun, la toate: “Vreau!”,

Uitând să mai împartă ceva cu cei ce n-au.

Hulită? Da, se-ntâmplă la cei ce n-ar putea

Să-i înțeleagă taina, să știe cum e ea,

Să-i simtă ne-ntinarea, puterea, bucuria,

Și să-i accepte-n suflet lumina și domnia.

O cunoșteai de-acolo, din vechea lume-a ta,

Și-i căutai pereche: pe-acel ce-ți poate da

Aceeași încântare în visul de-a iubi

Tot ce te înconjoară, o viață și o zi.